该个夜头又是宾客盈门，觥筹交错。东道主叫周双珠，是一个克气、大气个青楼女子，同时也是公阳里老鸨个嫡亲囡儿。齐巧勒众宾客勒浪乎哇狼形个辰光，勒拉搭洋人打交道个衙门里向上班个文官王莲生却首先离席告退。渠是去赴另一妓女张惠贞之约。该桩事体弄得妓女沈小红交关火冒。小红勒荟芳里挂头牌，但渠性格刚烈，为人直爽，少有清客敢去翻渠个牌子。莲生是独独搭渠日长来去个人。次日清清空朝小红寻上大门，勒众目睽睽下底对惠贞大打出手。实际浪莲生所为事出有因。渠觉着小红同时还搭一个年轻戏子柳儿相好，外加登小红个态度浪觉着仔一眼冷淡。烦闷之下莲生去寻另一妓女，实梗末带翻仔小红该个醋钵头。为仔解决问题，莲生勒朋友洪善卿搭仔汤啸庵个陪伴下头来寻小红，拨勒小红伶牙利齿伊个女佣人好好较骂着一顿山门。朋友尴尬到弗得了，甩下仔莲生自顾自跑落，莲生只好一独自去见小红。弗管哪亨，毕竟已经有仔四五年个感情，长话短话仔半日天，两家头又和好如初。